Op aarde, in Sy hand | Netwerk24
Op aarde, in Sy hand
Deur Stephan Joubert 15 Augustus 2019 00:00
Jesus het ons nooit uit die wêreld weggewens nie. Nog minder het Hy ons weggebid. Dit leer ons uit sy gebed kort voor sy kruisiging in Johannes 17. "Ek vra nie dat U hulle uit die wêreld wegvat nie, maar dat U hulle van die Bose bewaar," vra Jesus vir God (vers 15).
Hy wil nie hê ons moet passief in een of ander geestelike wagkamer sit en wag op die volgende vlug hemel toe nie. Hy bid ons terug na die lewe toe om sy getuies hier te wees.
Jesus weet ons kan sinvol hier leef want Hy het ons almal biddend oorgetel in God se hand (vers 9). In dieselfde asem het Hy sy Vader gevra om ons in sy Naam te bewaar (vers 11). Wel, Jesus se gebed is toe verhoor. Ons lewe is nou veilig in die Here se hand, van hier af tot in ewigheid. Daarom leef ons met oorgawe en geloof. Ons leef die hemel elke dag terug aarde toe.